CELEX: 62019TN0694
Language: bg
Date: 2019-10-09 00:00:00
Title: Дело T-694/19: Жалба, подадена на 9 октомври 2019 г. — FI/Комисия

25.11.2019   
            
            
               BG
            
            
               Официален вестник на Европейския съюз
            
            
               C 399/102
            
         
      Жалба, подадена на 9 октомври 2019 г. — FI/Комисия
      (Дело T-694/19)
      (2019/C 399/121)
      Език на производството: френски
      
         Страни
      
      
         Жалбоподател: FI (представител: F. Moyse, avocat)
      
         Ответник: Европейска комисия
      
         Искания
      
      Жалбоподателят иска от Общия съд:
      
                  —
               
               
                  да отмени решенията от 8 март 2019 г., от 1 април 2019 г. и от 12 август 2019 г.;
               
            
                  —
               
               
                  да осъди Комисията да заплати съдебните разноски.
               
            
         Основания и основни доводи
      
      В подкрепа на жалбата си срещу решенията на Комисията от 8 март 2019 г., от 1 април 2019 г. и от 12 август 2019 г., с които отказва да му отпусне наследствена пенсия, жалбоподателят изтъква четири основания.
      
                  1.
               
               
                  Първото основание е възражение за незаконност на членове 18—20 от приложение VIII към Правилника за длъжностните лица на Европейския съюз (наричан по-нататък „Правилникът“), произтичаща от нарушение на принципа на равно третиране и на недискриминация въз основа на възраст, естество на правната връзка на съвместния живот и на увреждане.
               
            
                  2.
               
               
                  Второто основание е грешка в правото при прилагането на членове 18—20 от приложение VIII към Правилника, доколкото Комисията е трябвало да тълкува тези членове като отнасящи се до съвместния семеен живот на двойка, независимо дали тази двойка е сключила брак, законно съжителство или живее в свободен съюз.
               
            
                  3.
               
               
                  Третото основание е грешка в тълкуването на понятието за съпруг по смисъла на приложимия режим относно наследствената пенсия, с мотива, че развитието на западното общество изисквало широко тълкуване на това понятие.
               
            
                  4.
               
               
                  Четвъртото основание е явна грешка в преценката, произтичаща от несъобразяването на специфичното положение на жалбоподателя. Жалбоподателят изтъква в това отношение, от една страна, че е живял със съпругата си в продължение на повече от деветнадесет години и, от друга страна, че бракът му е продължил четири години, седем месеца и осем дни.